
Text rozhodnutia
Súd: Spisová značka: Identifikačné číslo súdneho spisu: Dátum vydania rozhodnutia: Meno a priezvisko sudcu, VSÚ: ECLI:
Okresný súd Prievidza 2T/76/2025 3825010728 31. 07. 2025 JUDr. Pavol Bielik ECLI:SK:OSPD:2025:3825010728.1
TRESTNÝ ROZKAZ V MENE SLOVENSKEJ REPUBLIKY Okresný súd Prievidzi vydáva podľa § 353 ods. 1 Tr. por. rozhodol: Obvinená A. B., nar. XX.XX.XXXX v B., okres C., bytom C., D. E.. F. XXX/XX sa uznáva za vinnú, že dňa 30.07.2025 v čase o 01:20 hod. viedla v obci Prievidza na ulici Košovská cesta osobné motorové vozidlo Nissan Qashqai, evidenčné číslo G., pričom následne na ul. Nábrežie Sv. Metoda v Prievidzi odbočila s vozidlom bez znamenia o zmene smeru jazdy, preto bola na ulici Mierové námestie v Prievidzi zastavená a kontrolovaná hliadkou Policajného zboru Obvodného oddelenia Prievidza, pričom bola následne poučená podľa zákona a vyzvaná k podrobeniu sa dychovej skúške s čím obvinená súhlasila a dňa 30.07.2025 v čase o 01:26 hod. vykonala dychovú skúšku s prístrojom AlcoQuant 6020 plus ev. č. A410199 s negatívnym výsledkom, následne bola obvinená, nakoľko javila známky užitia omamných a psychotropných látok, poučená podľa zákona a vyzvaná k podrobeniu sa na mieste orientačnému testu Dräger DrugCheck 3000 k zisteniu užitia omamných a psychotropných látok s čím obvinená nesúhlasila a predmetný test na mieste odmietla, následne bola preto obvinená vyzvaná, aby sa podrobila odberu biologického materiálu v zdravotníckom zariadení na to určenom o čom bola riadne zákonne poučená, pričom tento úkon menovaná taktiež odmietla aj napriek tomu, že by to nebolo pri vyšetrení spojené s nebezpečenstvom pre jej zdravie. teda pri výkone činnosti, pri ktorej by mohla ohroziť život alebo zdravie ľudí alebo spôsobiť značnú škodu na majetku, sa odmietla podrobiť lekárskemu vyšetreniu odberom a vyšetrením krvi alebo iného biologického materiálu, či nie je ovplyvnená návykovou látkou, hoci by to pri vyšetrení nebolo spojené s nebezpečenstvom pre jej zdravie, čím
spáchala
prečin ohrozenia pod vplyvom návykovej látky podľa § 289 ods. 2 Trestného zákona č. 300/2005 Z.z. v znení neskorších predpisov (ďalej Trestný zákon). Za to sa odsudzuje : Podľa § 289 ods. 2, § 38 ods. 2 Trestného zákona k trestu odňatia slobody 3 (tri) mesiace, výkon ktorého sa jej podľa § 49 ods. 1 písm. a) a § 50 ods. 1 Trestného zákona podmienečne odkladá na skúšobnú dobu 18 (osemnásť) mesiacov.
Podľa § 61 ods. 2, § 38 ods. 2 Trestného zákona k trestu zákazu činnosti riadiť motorové vozidlá akéhokoľvek druhu na dobu 18 (osemnásť) mesiacov. Poučenie: Proti trestnému rozkazu môže podať odpor na tunajšom súde do 8 dní odo dňa jeho doručenia obvinený, osoby, ktoré sú oprávnené podať v jeho prospech odvolanie, prokurátor a poškodený, pokiaľ mu bola priznaná náhrada škody. Podaním odporu sa trestný rozkaz ruší a vo veci sa nariadi hlavné pojednávanie. Poškodený môže podať odpor proti výroku o náhrade škody, ktorým bola priznaná náhrada škody. Poškodený môže vziať súhlas s trestným stíhaním späť až do času, kým je trestný rozkaz doručený niektorej z osôb uvedených v ods. 1 § 355 Trestného poriadku (pri trestných činoch uvedených v § 211 Tr. poriadku). Ak sa v určenej lehote nepodá odpor, stane sa trestný rozkaz právoplatným a vykonateľným.

